Il-Qorti tal-Appell bidlet sentenza ta’ xahar ħabs, għal multa  ta’ €300, għal mara li nstabet ħatja li ma ħallsitx manteniment lil dak li kien ir-raġel tagħha. Nikolina Vella kienet ordnata tħallas manteniment wara li r-raġel kien ingħata l-kustodja tat-tfal. Dan kien seħħ fil-każ ta’ separazzjoni li kellhom fil-Qorti fejn il-koppja kienet qablet ukoll li t-tfal jalternaw ġimgħa għand l-omm u ġimgħa għand il-missier. Fis-6 ta’ Mejju li għadda Nikolina Vella kienet instabet ħatja li ma kinitx qed tħallas għal manteniment. Mill-provi rriżulta li fl-2012, Vella waqqfet tħallas il-manteniment għal sitt xhur u dak li kien żewġha fetaħ każ kontra tagħha. Hi kienet argumentat li waqt dawn is-sitt xhur it-tfal kienu qattgħu aktar ħin magħha milli ma’ missierhom, u għalhekk ma kellha tagħtih l-ebda pagamenti. Barra minn hekk Nikolina Vella kienet qalet li żewġha stess kien aċċetta li ma jitħallasx aktar manteniment, u dan jekk it-tfal iqattgħu aktar ħin mal-omm, milli mal-missier. Fix-xhieda tiegħu r-raġel qal li huwa kien ilu jingħata l-ħlas għat-tfal minn Diċembru tal-2012. Il-Qorti tal-Maġistrat kienet sabet lil mara ħatja għaliex ma ħallsitx kontribuizzjoni għat-tfal u kkundannata xahar ħabs. Il-mara kienet appellat is-sentenza. L-Imħallef Lawrence Quintano qal li mill-provi sema’ kif minn dak inhar li kien sar ftehim titħallas is-somma  ta’ €2000.